作者：程珌
词牌/韵律：沁园春

paragraphs: 试课阳坡，春后添栽，多少杉松。
正桃坞昼浓，云溪风软，从容延叩，太史丞公。
底事越人，见垣一壁，比过秦关遽失瞳。
江神吏，灵能脱罟，不发卫平蒙。
休言唐举无功。
更休笑、丘轲自厄穷。
算汨罗醒处，元来醉里，真敖假孟，毕竟谁封。
太史亡言，床头酿熟，人在晴岚杳霭中。
新堤路，喜樛枝鳞角，夭矫苍龙。